comanche
Store norske leksikon,Historie,Verdens historie og samtidshistorie,Nord- og Mellom-Amerika,Folkegrupper i Nord- og Mellom-Amerika,Folkegrupper i Nord-Amerika
Comanche er en folkegruppe på det sørlige slettelandet i USA. De er en føderalt anerkjent urfolksgruppe på omkring 17 000 personer (2021, tall fra gruppa selv). På deres eget språk er navnet på gruppa nuumu, ('folket').
Comanchenes hovedområde befinner seg nord for Lawton i Oklahoma, og rundt 60 prosent av medlemmene bor i dette området, mens resten er spredt over hele USA. Opprinnelig hørte de hjemme i det sørlige Wyoming. De utgjorde en gren av shoshonistammen og snakket samme dialekt av shoshoni, som tilhører den uto-aztekiske språkfamilien. Språket står i fare for å dø ut, men det er satt i gang opplæringsprogrammer.Under den europeiske koloniseringen av Nord-Amerika led urfolk store tap og mistet sine landområder. Omkring 1900 ble comanche-befolkningen anslått til 1500. Midt i 1990-årene var tallet cirka 8500.Under andre verdenskrig tjenestegjorde flere comancher i det amerikanske militæret som code talkers, der språket ble brukt som kodespråk.Comanchene har vært mye portrettert i westernfilmer og -bøker. Historikk Under press fra urfolk fra slettelandet ble shoshoniene drevet mot fjellene og comanchene sørover, og etter hvert overtok de kulturtrekk som bisonjakt til hest. Noen folkerik stamme var de aldri, men de var likevel fryktet som motstandere. I rundt 200 år lå de stadig i strid med spanierne og senere meksikanerne. Overfor amerikanerne i sin alminnelighet var de vennligsinnet, men texanerne, som tok fra dem de beste jaktmarkene, ble deres bitreste fiender.Fra omkring 1795 var de alliert med kiowaene. I 1835 inngikk de sin første avtale med den amerikanske regjeringen, og i 1867 gikk de med på å bosette seg på et reservat i det sørvestlige Oklahoma. Men det var først etter en oppstand i 1874–1875 at comanchene, sammen med kiowaene og apachene, endelig slo seg ned på dette området.Reservatet ble oppløst av myndighetene i 1878 og delt opp i individuelle parseller, noe som ganske snart førte til jordmangel. Les mer i Store norske leksikon nordamerikanske urfolk USAs historie